M. Vášáryová, poslankyňa: (2007-03-28):
Ja som už v prvom čítaní, teda vo svojom prvom vystúpení pri prvom čítaní upozornila na niektoré úskalia vtedy predloženého  návrhu. Zároveň som prisľúbila, že prídem v druhom čítaní s niektorými návrhmi, ktorými sa pokúsim predloženú normu vylepšiť. Som rada, že niektoré riešenia, ktoré obsahoval môj pozmeňujúci návrh, ktorý som predložila vo výbore, a námety, o ktorých som vtedy hovorila, sa dostali do spoločnej správy výborov a odrazili sa aj v dohode súčasných vysielateľov programových televíznych služieb. Zvlášť by som sa chcela zastaviť pri tejto dohode. Ja som ju úprimne privítala, pretože dáva nádej, že na Slovensku sa nebude musieť zopakovať negatívna skúsenosť našich českých susedov, kde pri schvaľovaní digitálneho zákona úplne chýbala akákoľvek komunikácia poslancov s vysielateľmi a má to neuveriteľne negatívne konzekvencie. Každý, kto trochu sleduje situáciu v Českej republike, mi to potvrdí. Dohoda však nevznikla len tak náhodou myknutím vyššej moci, ona mala svoju genézu a ja dúfam, že som k tomu svojím vystúpením v prvom čítaní trochu prispela. Napriek tomu musím povedať, že táto dohoda vysielateľov či už verejnoprávnej televízie, alebo súkromných televízií je dobrá vec, ale nesníma z nás konečnú zodpovednosť, ktorú máme ako zákonodarcovia pred verejnosťou. V konečnom dôsledku my sme zodpovední za to, aký kvalitný zákon to bude. Pozmeňujúci návrh, ktorý pripravili Slovenská televízia so súkromnými vysielateľmi odobrilo aj ministerstvo kultúry a osvojili si ho, zdá sa, aj koaliční poslanci. Máme ho teda pred sebou ako podstatnú časť spoločnej správy výborov. Návrh úplne legitímne odráža záujmy televízií, ktoré ho pripravili. Isté problémy ale môžu súvisieť s jeho uvedením do života, ako signalizoval na jednom stretnutí samotný Telekomunikačný úrad. To je oriešok, ktorý sa pravdepodobne pán predkladateľ bude snažiť rozlúsknuť. Otázkou je pre mňa, ako aj potom zabránime českej ceste. Vieme všetci veľmi dobre, že súkromní vysielatelia využijú všetky možnosti zbrzdiť proces digitalizácie. Dokážeme garantovať, že po prechode na digitálne vysielanie budú mať rovnaké pokrytie ako teraz a že ľudia, teda tí, čo pozerajú ich televízie, budú mať toľko sep-top-boxov, aby nebola dramaticky ohrozená ich súčasná sledovanosť? A preto chápem, že sa chcú poistiť možnosťou v zákone vysielať do roku 2011 aj analógovo. Popri nespornom prínose zavedenia novej technológie musíme otvorene hovoriť aj o možných rizikách či nepohodlnostiach pre niektoré skupiny obyvateľov, dotkol sa v tom o tom vo svojom vystúpení aj pán poslanec Tomáš Galbavý. Ide o riziko obmedzenia prístupu k televíznemu vysielaniu, najmä pre starších ľudí a zdravotne postihnutých predovšetkým v prvých fázach procesu zmeny, pre ktorých je televízia často jediným spôsobom nielen trávenia času, ale aj spôsobom komunikácie s okolitým svetom. Podľa skúseností z Českej republiky a  z Rakúska sú problémovou skupinou už ľudia vo veku 50 až 55 rokov. Títo ľudia podľa prieskumu vraj ťažko prijímajú technické zmeny a majú pocit, že všetko je dobré tak, ako bolo doteraz. Nakoniec malé reformy vysielania v Slovenskom rozhlase dokazujú, že hlavne staršia generácia berie veľmi ťažko akékoľvek zmeny a v jej predstavách všetky zmeny, ktoré sa dotýkajú toho, čo zažili ako mladí, sú nelegitímne. Pritom tie zmeny v Slovenskom rozhlase neobsahovali v sebe potrebu zakúpiť si a naučiť sa obsluhovať nové technické zariadenie. Všetko, čo bolo treba urobiť, bolo preladenie frekvencie. Výsledok sú organizované petičné akcie hlavne starších ľudí z kultúrnej obce alebo bývalých zamestnancov Slovenského rozhlasu. Táto skúsenosť, ktorú máme teraz v týchto dňoch úplne čerstvo, by mala byť mementom, pretože digitalizácia vysielania sa dotýka zhruba 60 % domácností, ktoré prijímajú televízny signál prostredníctvom antény. A keď sa pozrieme na to, kde podnikajú kábloví operátori, tak je zrejmé, že hovoríme o zásahu do doterajšieho modelu mediálneho správania sa najmä u vidieckeho obyvateľstva so všetkými sociodemografickými ukazovateľmi, ktoré k tomu patria, ako je napríklad vek, sociálny status či vzdelanie. Je to teda výzva pre vás, pán minister, a pre vašich kolegov vo vláde a všetkých zainteresovaných v procese digitalizácie na prípravu veľmi dôkladnej a dôslednej mediálnej kampane, ktorú ľudia už aj podľa posledných prieskumov očakávajú hlavne od verejnoprávnej Slovenskej televízie. Rada by som sa pristavila aj pri probléme verejného právneho multiplexu. Napriek počiatočnému odmietaniu, pán poslanec Jarjabek proti mne vtedy vystúpil veľmi ostro, sa v diskusii aj vo výboroch, aj v kuloároch väčšina zhodla na tom, že ho potrebujeme. Samozrejme za určitých podmienok. Tou najzásadnejšou podmienkou je to, že vznikne, lepšie povedané má možnosť vzniknúť až po zvládnutí prechodného obdobia. Zároveň existencia verejnoprávneho multiplexu podľa môjho názoru bude naším splnením si povinností zákonodarcu voči vysielateľom zo zákona. Ide o napĺňanie nášho záväzku udržať duálny model vysielania tak, ako sa Slovenská republika zaviazala v Rade Európy, ktorej budeme o chvíľu predsedníckou krajinou, ale zaviazali sme sa tomu aj v Európskej únii. V riešení predloženom v spoločnej správe výborov mi však chýba odpoveď na jednu otázku: Kto bude platiť služby spojené nielen s vysielaním televíznej programovej služby vo verejnom multiplexe, ale aj ako to bude s platením za ostatné služby, ktoré v budúcnosti na tomto verejnoprávnom multiplexe môžu byť. Mám na mysli, ako som o tom hovorila, verejná rozhlasová služba, elektronická správa, teda verejná správa, to znamená e-goverment. Chcem vás preto poprosiť pri hlasovaní o podporu mojich dvoch návrhov. Jeden je na vyňatie bodu 24 spoločnej správy na samostatné hlasovanie a po druhé, o podporu môjmu pozmeňujúcemu návrhu, ktorý ponúka takmer totožné znenie § 41 ako spoločná správa, ale s jednou jedinou zmenou, jednou vetou, ktorá v tomto zákone predsa len trochu rieši, kto a ako bude platiť prevádzku verejnoprávneho multiplexu. Návrh ste všetci dostali, ale musím splniť podmienky rokovacieho poriadku, a preto sa pokúsim ten § 41 prečítať čo najrýchlejšie. Verejnoprávny terestriálny multiplex v televíznom pásme. Po prvé. Verejnoprávny terestriálny multiplex sa poskytuje v jednej frekvenčnej vrstve televízneho pásma, ktorú na tieto účely určí úrad všeobecne záväzným právnym predpisom. Frekvenčné vyhradenie tvoriace takú frekvenčnú vrstvu sa prideľujú ako ekonomicky viazané frekvenčné vyhradenia s viazanosťou do roku 2012. Po druhé. Poskytovateľ multiplexu s terestriálnym prevádzkovým povolením na poskytovanie verejnoprávneho terestriálneho multiplexu obsadí verejnoprávny terestriálny multiplex na základe žiadosti verejnoprávneho vysielateľa televíznej programovej služby prednostne vysielaním televíznych programových služieb a inými obsahovými službami tohto verejnoprávneho vysielateľa. O rozsahu potrebnej verejnej kapacity multiplexu a o spôsobe jej využívania verejnoprávnym vysielateľom televíznej programovej služby vrátane kompresie dátového toku a kódovania signálu rozhoduje tento verejnoprávny vysielateľ. Po tretie. Ak verejná kapacita multiplexu nie je obsadená podľa ods. 2 úplne, poskytovateľ multiplexu písomne oznámi verejnoprávnemu vysielateľovi rozhlasovej programovej služby voľnú verejnú kapacitu multiplexu a na základe žiadosti verejnoprávneho vysielateľa rozhlasovej programovej služby obsadí voľnú verejnú kapacitu multiplexu vysielaním rozhlasových programových služieb a inými obsahovými službami tohto verejnoprávneho vysielateľa. Po štvrté. Ak verejná kapacita multiplexu nie je úplne obsadená ani podľa ods. 3, poskytovateľ multiplexu predloží úradu ponuku, na základe ktorej sa o voľnú verejnú kapacitu multiplexu môže uchádzať poskytovateľ obsahovej služby, služieb elektronickej verejnej správy alebo inej služby, ktorý je právnickou osobou zriadenou zákonom alebo právnickou osobou zriadenou orgánom verejnej moci. Na obsah ponuky sa primerane vzťahuje § 42 ods. 2. Úrad zverejní predloženú ponuku na svojej internetovej stránke do troch pracovných dní odo dňa jej predloženia. Odsek päť, a to je ten odsek. Poskytovateľ multiplexu je povinný s poskytovateľom služby podľa ods. 2 až 4 uzatvoriť zmluvu o podmienkach šírenia jeho služby vo verejnoprávnom terestriálnom multiplexe. Teraz prichádza tá veta. Náklady na prevádzku vysielacej siete a náklady spojené s poskytovaním verejnoprávneho terestriálneho multiplexu znáša poskytovateľ služby podľa ods. 2 až 4 len v rozsahu ním využívanej alebo vyhradenej verejnej kapacity multiplexu. Krátke odôvodnenie. Zavádza sa verejnoprávny multiplex a zmenou, mojom zmenou navrhovaného § 41 sa upravuje poskytovanie multiplexu  pozemským vysielaním tak, aby verejnoprávny vysielateľ mohol poskytovať televízne vysielanie prostredníctvom jemu vyhradeného priestoru a jedinej siete, pričom sa zároveň zmenou nenarúša zamýšľaná liberalizácia na príslušných trhoch a účastníci verejnoprávneho multiplexu budú platiť len za to, tú kapacitu, ktorú využijú. Ďakujem vám veľmi pekne a dovoľte, aby som môj pozmeňujúci návrh, keďže ste ho neuviedli, aby som vám ho odovzdala. Nech sa páči, ďakujem vám za pozornosť. Ďakujem, pán predsedajúci.